Document ID: 32019D0407

Reference:
15.3.2019
RO
Jurnalul Oficial al Uniunii Europene
L 73/1
DECIZIA (UE) 2019/407 A CONSILIULUI
din 4 martie 2019
privind încheierea, în numele Uniunii Europene, a Acordului pentru prevenirea pescuitului nereglementat în marea liberă din zona centrală a Oceanului Arctic
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (6) al doilea paragraf litera (a) punctul (v),
având în vedere propunerea Comisiei Europene,
având în vedere aprobarea Parlamentului European (1),
întrucât:
(1)
Uniunea deține competența exclusivă, în cadrul politicii comune în domeniul pescuitului, de a adopta măsuri de conservare a resurselor biologice marine și de a încheia acorduri cu țări terțe și cu organizații internaționale în acest sens.
(2)
În temeiul Deciziilor 98/392/CE (2) și 98/414/CE (3) ale Consiliului, Uniunea este parte contractantă la Convenția Organizației Națiunilor Unite asupra dreptului mării din 10 decembrie 1982 („convenția”) și la Acordul privind punerea în aplicare a dispozițiilor Convenției Organizației Națiunilor Unite privind dreptul mării din 10 decembrie 1982 în ceea ce privește conservarea și gestionarea populațiilor transzonale de pești și a stocurilor de pești mari migratori (denumit în continuare „Acordul privind stocurile de pește”). Atât convenția, cât și Acordul privind stocurile de pește obligă toate statele să coopereze în ceea ce privește conservarea și gestionarea resurselor marine vii. Acordul pentru prevenirea pescuitului nereglementat în marea liberă din zona centrală a Oceanului Arctic (denumit în continuare „acordul”) îndeplinește această obligație.
(3)
Regulamentul (UE) nr. 1380/2013 al Parlamentului European și al Consiliului (4) prevede faptul că Uniunea își dezvoltă relațiile externe în domeniul pescuitului în conformitate cu obligațiile sale internaționale și cu obiectivele sale de politică, precum și cu obiectivele și principiile prevăzute la articolele 2 și 3 din regulamentul menționat, pentru a asigura exploatarea, gestionarea și conservarea în mod durabil a resurselor biologice marine și a mediului marin. Acordul este consecvent cu obiectivele menționate.
(4)
La data de 31 martie 2016, Consiliul a autorizat Comisia să negocieze în numele Uniunii un acord internațional pentru prevenirea pescuitului nereglementat în marea liberă din zona centrală a Oceanului Arctic. Negocierile respective s-au încheiat cu succes la data de 30 noiembrie 2017. În conformitate cu Decizia (UE) 2018/1257 a Consiliului (5), Acordul pentru prevenirea pescuitului nereglementat în marea liberă din zona centrală a Oceanului Arctic a fost semnat la 3 octombrie 2018, sub rezerva încheierii sale la o dată ulterioară.
(5)
Semnarea acordului va promova consecvența în abordarea Uniunii cu privire la conservare în toate oceanele, precum și consolidarea angajamentului acesteia cu privire la conservarea pe termen lung și utilizarea în mod durabil a resurselor biologice marine la nivel global și este, prin urmare, în interesul Uniunii.
(6)
Acordul ar trebui să fie aprobat,
ADOPTĂ PREZENTA DECIZIE:
Articolul 1
Se aprobă, în numele Uniunii, Acordul pentru prevenirea pescuitului nereglementat în marea liberă din zona centrală a Oceanului Arctic (denumit în continuare „acordul”).
Textul acordului este atașat la prezenta decizie.
Articolul 2
Președintele Consiliului desemnează persoana sau persoanele împuternicite să depună, în numele Uniunii, instrumentele de aprobare prevăzute la articolul 15 din acord.
Articolul 3
Prezenta decizie intră în vigoare în a treia zi de la data publicării sale în Jurnalul Oficial al Uniunii Europene.
Adoptată la Bruxelles, 4 martie 2019.
Pentru Consiliu
Președintele
A. ANTON
(1)  Aprobarea din 12 februarie 2019 (nepublicată încă în Jurnalul Oficial).
(2)  Decizia 98/392/CE a Consiliului din 23 martie 1998 privind încheierea de către Comunitatea Europeană a Convenției Organizației Națiunilor Unite din 10 decembrie 1982 privind dreptul mării și a Acordului din 28 iulie 1994 privind punerea în aplicare a părții XI din aceasta (JO L 179, 23.6.1998, p. 1).
(3)  Decizia 98/414/CE a Consiliului din 8 iunie 1998 privind ratificarea de către Comunitatea Europeană a Acordului pentru punerea în aplicare a dispozițiilor Convenției Organizației Națiunilor Unite asupra dreptului mării din 10 decembrie 1982 privind conservarea și gestionarea populațiilor transzonale și a stocurilor de pești mari migratori (JO L 189, 3.7.1998, p. 14).
(4)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
(5)  Decizia (UE) 2018/1257 a Consiliului din 18 septembrie 2018 privind semnarea, în numele Uniunii Europene, a Acordului pentru prevenirea pescuitului nereglementat în marea liberă din zona centrală a Oceanului Arctic (JO L 238, 21.9.2018, p. 1).

Summary:
Acordul de prevenire a pescuitului nereglementat în marea liberă din zona centrală a Oceanului Arctic
Acordul de prevenire a pescuitului nereglementat în marea liberă din zona centrală a Oceanului Arctic
 
SINTEZĂ PRIVIND:
Acordul de prevenirea pescuitului nereglementat în marea liberă din zona centrală a Oceanului Arctic
Decizia (UE) 2019/407 – încheierea, în numele UE, a Acordului pentru prevenirea pescuitului nereglementat în marea liberă din zona centrală a Oceanului Arctic
CARE ESTE ROLUL ACORDULUI ȘI AL DECIZIEI?
Obiectivul acordului este de a preveni pescuitul comercial nereglementat în porțiunea de mare liberă (ape neaflate sub jurisdicția vreunei țări) din zona centrală a Oceanului Arctic prin punerea în aplicare a unor măsuri preventive în materie de conservare și gestionare. Decizia încheie acordul în numele UE.
ASPECTE-CHEIE
Regiunea arctică acoperă zona din jurul Polului Nord. Aceasta include Oceanul Arctic și teritoriile a opt țări arctice: Canada, Danemarca (inclusiv Groenlanda și Insulele Feroe), Finlanda, Islanda, Norvegia, Rusia, Suedia și Statele Unite. Acordul a fost semnat de Canada, China, Danemarca (în ceea ce privește Insulele Feroe și Groenlanda), Uniunea Europeană, Islanda, Japonia, Coreea de Sud, Norvegia, Rusia și Statele Unite. Acordul este unul preventiv – până de curând, porțiunea de mare liberă din zona centrală a Oceanului Arctic era acoperită de gheață pe tot timpul anului, fapt care nu făcea imposibil pescuitul în apele respective. Cu toate acestea, încălzirea globală a redus semnificativ acoperirea cu gheață, ceea ce poate deschide această zonă pentru pescuit în viitor. Acordul are la bază principiile stabilite în Convenția Organizației Națiunilor Unite asupra dreptului mării, în Acordul pentru punerea în aplicare a prevederilor Convenției Organizației Națiunilor Unite în legătură cu conservarea și gestionarea populațiilor transzonale și a stocurilor de pești mari migratori și în Codul de conduită pentru un pescuit responsabil din 1995.Domeniul de aplicareAcordul vizează peștii, moluștele și crustaceele – cu excepția celor care aparțin speciilor sedentare, astfel cum sunt definite în Convenția ONU privind dreptul mării. Părțile convin să nu se angajeze în activități de pescuit comercial în porțiunea de mare liberă din zona centrală a Oceanului Arctic pentru o perioadă inițială de 16 ani de la intrarea în vigoare a acordului. Această perioadă se poate prelungi automat o dată la cinci ani, cu excepția cazului în care una dintre părți se opune.Programul comun de cercetare științifică și monitorizare
Acordul va institui un program comun de cercetare științifică și monitorizare pentru a îmbunătăți înțelegerea ecosistemelor din zona centrală a Oceanului Arctic și, în special, pentru a stabili dacă este posibil să existe în această zonă stocuri de pește care să poată fi exploatate în mod durabil.
Măsuri de conservare și de gestionare
Părțile pot autoriza navele înregistrate în țara lor să desfășoare activități de pescuit comercial numai dacă acestea respectă:măsurile de conservare și gestionare recunoscute la nivel internațional pentru gestionarea durabilă a stocurilor de pește adoptate de una sau mai multe organizații ori acorduri regionale sau subregionale de gestionare a pescuitului; sau măsurile provizorii de conservare și gestionare care pot fi instituite de părți.Revizuirea și punerea în continuare în aplicareCel puțin o dată la doi ani va avea loc o revizuire a acordului și a informațiilor științifice obținute prin programul comun. În termen de trei ani de la intrarea în vigoare a acordului se vor stabili măsuri de conservare și gestionare pentru pescuitul experimental în zonă.
DATA INTRĂRII ÎN VIGOARE
Acordul va intra în vigoare de îndată ce acesta va fi ratificat de toate cele 10 părți semnatare.
Decizia a intrat în vigoare la 18 martie 2019.
DOCUMENTELE PRINCIPALE
Acord de prevenire a pescuitului nereglementat în marea liberă din zona centrală a Oceanului Arctic (JO L 73, 15.3.2019, pp. 3-8)
Decizia (UE) 2019/407 a Consiliului din 4 martie 2019 privind încheierea, în numele Uniunii Europene, a Acordului pentru prevenirea pescuitului nereglementat în marea liberă din zona centrală a Oceanului Arctic (JO L 73, 15.3.2019, pp. 1-2)
Data ultimei actualizări: 14.08.2019